Γκλεν Χιουζ

Ο Γκλεν Χιούζ (αγγλ. Glenn Hughes) είναι Άγγλος μπασίστας και τραγουδιστής της ροκ μουσικής, γνωστός για τη συνεισφορά του στα συγκροτήματα των Trapeze, των Deep Purple και των Black Sabbath.

Βιογραφία

Finders Keepers και Trapeze
Ο Χιούζ γεννήθηκε στο Κάνοκ του Στάφορντσάϊρ στις 21 Αυγούστου του 1951.

Το πρώτο του συγκρότημα ήταν οι Finders Keepers, τους οποίους δημιούργησε το 1966 μαζί με τον κιθαρίστα Μελ Γκάλεϊ και τον ντράμερ Ντέηβ Χόλαντ κυκλοφορώντας μερικά σινγκλ, με πιο γνωστό τη διασκευή στο "Sadie (The Cleaning Lady)" του Αυστραλού Τζόνι Φάρναμ, το 1968.

Με τον Γκάλεϊ και τον Χόλαντ, ο Χιούζ συνεργάστηκε στους Trapeze τους οποίους δημιούργησαν το 1969. Μαζί, κυκλοφόρησαν τους δίσκους "Trapeze" (1970), "Medusa" (1970) και "You Are the Music...We're Just the Band" (1972), πριν ο Χιούζ αποχωρήσει για να αντικαταστήσει τον Ρότζερ Γκλόβερ στους Deep Purple.

Deep Purple

Στα τέλη του 1973, ο τραγουδιστής Ντέιβιντ Κόβερντεϊλ και ο Γκλεν Χιούζ εντάχθηκαν στο δυναμικό των Deep Purple. Τον Φεβρουάριο του 1974, κυκλοφόρησαν το δίσκο "Burn" ο οποίος ανέβηκε στο # 3 στη Μεγάλη Βρετανία και το Top-10 σχεδόν όλων των τσαρτ του κόσμου. Η περιοδεία για την προώθηση ήταν μία από τις μεγαλύτερες που έκανε ποτέ το συγκρότημα, παίζοντας μπροστά σε πάνω από μισό εκατομμύριο θεατές σε τρεις συναυλίες στις Ηνωμένες Πολιτείες, το πρώτο δεκαήμερο του Απριλίου του 1974. Μία εξ' αυτών, ήταν στην εμφάνιση τους ως πρώτο όνομα στο φεστιβάλ "California Jam" στις 6 Απριλίου 1974.

Τον Δεκέμβριο εκείνης της χρονιάς, κυκλοφόρησε το δεύτερο άλμπουμ των Deep Purple με τον Χιούζ στη σύνθεση τους με τίτλο "Stormbringer", ανεβαίνοντας στο βρετανικό Top-10, ενώ έγινε χρυσό στις Ηνωμένες Πολιτείες. Ο κιθαρίστας και ιδρυτικό μέλος του συγκροτήματος, Ρίτσι Μπλάκμορ, ανακοίνωσε την αποχώρηση του μετά το πέρας της περιοδείας για την προώθηση του δίσκου, κάτι που έγινε τον Απρίλιο του 1975.

Αντικαταστάτης του το πρώην μέλος των James Gang, Τόμι Μπόλιν. Με τον Μπόλιν στην κιθάρα, κυκλοφόρησαν το "Come Taste the Band", τον Οκτώβριο του 1975. Μετά το τέλος της περιοδείας για την προώθηση του δίσκου, τα ιδρυτικά μέλη του συγκροτήματος, Τζον Λορντ και Ίαν Πέις αποφάσισαν να διαλύσουν το συγκρότημα λόγω των μεγάλων προβλημάτων που αντιμετώπιζαν τα υπόλοιπα μέλη από τον εθισμό τους στα ναρκωτικά.

Μετά τους Deep Purple
Μετά τη διάλυση των Deep Purple, ο Χιούζ ξεκίνησε την προσωπική του καριέρα κυκλοφορώντας το δίσκο "Play Me Out" τον Ιούλιο του 1977, με τον Μελ Γκάλεϊ και τον Πατ Τράβερς στην κιθάρα και τον Ντέηβ Χόλαντ στα τύμπανα, μεταξύ άλλων. Την ίδια χρονιά εμφανίστηκε στο "Makin' Magic" του Πατ Τράβερς.

Το 1982, δημιούργησε μαζί με τον Πατ Θρολ, κιθαρίστα του συγκροτήματος του Πατ Τράβερς, τους Hughes/Thrall για να κυκλοφορήσουν τον ομώνυμο τους δίσκο, τον Αύγουστο του 1982.

Το 1985, τραγούδησε και έπαιξε μπάσο σε τέσσερα τραγούδια του δίσκου "Run for Cover" του Γκάρι Μουρ.

Black Sabbath

Το 1985, ο Χιούζ συνεργάστηκε με τον κιθαρίστα των Black Sabbath, Τόνι Αϊόμι, γράφοντας τους στίχους και ηχογραφώντας εννέα τραγούδια με σκοπό μία προσωπική κυκλοφορία του Αϊόμι. Παρ' όλα αυτά, μετά από πιέσεις από την εταιρεία των Black Sabbath ο δίσκος κυκλοφόρησε τον Ιανουάριο του 1986 με τον τίτλο "Black Sabbath feabturing Tony Iommi". Το άλμπουμ "The Seventh Star" ανέβηκε στο # 27 των βρετανικών τσαρτ και προγραμματίστηκαν οι ημερομηνίες για την περιοδεία με σκοπό την προώθηση του δίσκου. Τέσσερις ημέρες πριν την πρώτη τους ζωντανή εμφάνιση, ο Χιούζ διαπληκτίστηκε ενώ βρισκόταν σε κάποιο μπαρ, με τον μάνατζερ παραγωγής των Black Sabbath με αποτέλεσμα να τραυματιστεί σε βαθμό που επηρεάστηκε η φωνή του. Λόγω της ανικανότητας του να τραγουδήσει, ο Χιούζ αντικαταστάθηκε από τον Ρέι Γκίλεν.

Σόλο καριέρα
Στα τέλη της δεκαετίας του '80, ο Χιούζ αποφάσισε να καταπολεμήσει το έντονο πρόβλημα εθισμού σε ναρκωτικές ουσίες, το οποίο αντιμετώπιζε. Το 1991, τραγούδησε στην πολύ μεγάλη επιτυχία των KLF, "What Time Is Love?", τραγούδι το οποίο ανέβηκε στο # 4 των βρετανικών τσαρτ, ενώ παρείχε τα φωνητικά και για το δίσκο "Face the Truth" του Τζον Νόρουμ.

Το 1992, κυκλοφόρησε το δεύτερο προσωπικό του άλμπουμ με τίτλο "L.A. Blues Authority Volume II: Glenn Hughes – Blues", ενώ δύο χρόνια αργότερα ηχογράφησε το "From Now On...". Τον Ιούνιο του 1995, κυκλοφόρησε σε μία πιο ποπ κατεύθυνση, το τέταρτο του άλμπουμ με τίτλο "Feel" με τη συμμετοχή του Πατ Θρολ, του Ματ Σόρουμ, κ.α. Ένα χρόνο αργότερα, κυκλοφόρησε το "Addiction" σηματοδοτώντας την επιστροφή του Χιούζ στον χαρντ ροκ ήχο.

Το 1999, περιόδευσε στις Ηνωμένες Πολιτείες με τον αδελφό του Τόμι Μπόλιν, Τζόν Μπόλιν. Την ίδια χρονιά ηχογράφησε το άλμπουμ "The Way It Is", το οποίο κινούνταν σε πιο φανκ ρυθμούς. Τον Ιούνιο του 2000 κυκλοφόρησε ο έβδομος δίσκος του Γκλεν Χιούζ, με τίτλο "Return Of Crystal Karma" και την επόμενη χρονιά το "Building the Machine".

Hughes Turner Project και Black Country
Εκείνη τη χρονιά, ένωσε τις δυνάμεις του με τον πρώην τραγουδιστή των Rainbow και των Deep Purple, Τζο Λιν Τέρνερ, για το συγκρότημα Hughes Turner Project (συντομ. "HTP"). Οι HTP κυκλοφόρησαν δύο στούντιο και ένα ζωντανά ηχογραφημένο δίσκο, γνωρίζοντας επιτυχία κατά κύριο λόγο στην Ιαπωνία, χώρα στην οποία έδωσαν και το μεγαλύτερο μέρος των ζωντανών τους εμφανίσεων.

Οι HTP διαλύθηκαν το 2004 και ο Χιούζ ηχογράφησε τα "Soul Mover", "Music for the Divine" και "First Underground Nuclear Kitchen" με το προσωπικό του σχήμα.

Το 2009, σχημάτισε τους Black Country Communion με τον μπλουζ κιθαρίστα Τζο Μποναμάσα, τον πρώην κιμπορντίστα των Dream Theater Ντέρεκ Σερινιάν και τον ντράμερ Τζέησον Μπόναμ, κυκλοφορώντας το ομώνυμο άλμπουμ τους τον Σεπτέμβριο του 2010. Ο δίσκος ανέβηκε στο βρετανικό Top-20 και μερικούς μήνες αργότερα ηχογράφησαν το δεύτερο δίσκο τους με τον τίτλο "2", ενώ στα τέλη Οκτωβρίου του 2012 έβγαλαν το "Afterglow", το πρώτο τους άλμπουμ που μπήκε στο αμερικανικό Top-50. Τον Μάρτιο του 2013, ο Μποναμάσα αποχώρησε από το συγκρότημα και λίγες ημέρες αργότερα ο Γκλεν Χιούζ ανακοίνωσε τη διάλυση των Black Country Communion.

Δισκογραφία

Παραπομπές

Πηγές
 g l e n n h u g h e s . c o m - Biography
 Deep Purple Biography. Glenn Hughes - Deep-Purple.net
 Glenn Hughes - All Music Guide
 Glenn Hughes's Biography

Εξωτερικοί σύνδεσμοι 
 Επίσημη ιστοσελίδα Γκλεν Χιούζ

Βρετανοί τραγουδιστές
Άγγλοι τραγουδιστές
Ροκ μουσικοί
Άγγλοι μουσικοί
Μπασίστες
Μέλη των Deep Purple
Μέλη των Black Sabbath